khistorydata/jeongjo-sjw-relations huggingface dataset:
정조 13년
己酉十月初二日酉時上詣隧道閣仍詣甕家內行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙二直提學金載瓚檢校直閣鄭東浚鄭大容直閣李晩秀待敎金祖淳判府事徐命善金熤領議政李在協藥房都提調李性源左議政蔡濟恭右議政金鍾秀都監堂上徐有隣李在簡尹塾鄭昌順都廳李益運殯宮所郞廳李恒演尹光碩監造官李始源別工作徐有秉以次侍立命善等進前曰慈宮患候果有差勝之節乎聖候膈氣加減何如役事尙遠久立露處下情不勝悶迫矣暫御小次千萬伏望伏望上曰役事果未及開封節次乎卽今水氣多少亦何如命善曰夜深前似未得開封而水氣亦不大段暫入小次伏望上入小次命善等曰今日未時量慈宮下諺敎于摠護使若曰聖候近久欠和若於出玄宮時親臨則必當過加哀毁慮無不至今方親自挽衣使不得出宮大駕未到園所前奉出玄宮之意累次下敎自承此敎下情益不勝感激悲悶連加董役而水氣始現之後尤切罔措自致遲緩伏不勝焦迫矣上曰慈敎懇惻專以予之躬臨開封爲萬萬用慮之端故不得不以勿爲躬臨仰諾然後始許出宮如是之際申前欲發之行至於酉末予之情境卿等亦必想得矣命善曰慈敎之下旣以奉承爲對伏望十分節哀無或更貽慮念焉濟恭曰退壙開拓之後外梓室下隅板始爲露出領議政李在協開封官執義朴聖泰監開封標而退壙外梓宮之界又出二坐石函內各有全漆木函一坐一是贈帛一是贈玉視昨夜所出石函水氣過多兼有火氣漆色焦爛玉則雖幸不泐而帛櫃內外俱朽敗或恐紛碎善爲奉出權安于吉帷宮內矣上曰唯濟恭曰開封後卽爲依禮文題紙牓奉安于吉帷宮矣上曰題紙牓節次使分注書詳錄謄載於政院日記可也攸司設紙牓書寫吉帷宮於帳宮之西又設床褥屛帳於幄次奉常寺官員設卓二於吉帷宮內具筆硯墨白苧巾捧紙牓櫃安於卓題紙牓官行副司直尹師國具黑團領題紙牓訖大祝副司果權裕捧紙牓櫃權安于吉帷宮覆以白苧巾設於几後摠護使都監堂郞分承史皆具黑團領入參已上出分注書日記濟恭曰酉時下隅板漸露而封標外灰盤之未盡斲退者僅如簿板始用佐耳斲退則右邊地灰上停滀之水逬瀉如注盈溢于下隅板前面以中瓢子汲出恰滿二木桶三盆子故隨卽奉注於曲墻外淨地矣上曰過數桶之水豈云非災況有火氣玉帛櫃至於焦黑云如此災害今爲二十八年念及于此五內如割今日遷奉之擧豈非天耶仍以御手撫膺玉涕汍瀾大臣以下涕泣仰奏曰以我聖上出天之孝親審壙中水火之災聖懷驚動安得不然而今則天誘聖衷吉地已卜伏願少寬悲懷克完大事焉濟恭等曰雖以閭閻家遷葬言之舊壙中有水氣處必有火氣蓋是水火相射之理也若有水火則又必有風氣此則似是火生風之致也有水有風則氣結成氷亦是必然之勢也俄於外梓宮下隅板捧出後奉審則內梓宮似有稍挨東邊數三分之形此則似是風氣外梓宮上隅板西邊又有氷溜融結處此則似是氷廉論以災害可謂極備而幾年之後今始有遷奉之禮莫非群下不忠之罪罔極之外更何仰達乎上垂涕敎曰水火風氷俱爲災害五廉之中兼有其四而如此處奉安體魄今幾年矣然猶寧處於廈氊寔予冥然寔予不肖尙何言哉尙何言哉今幸新卜吉地尙賴天佑神騭而追惟已往之事雖欲忍抑其可得乎災害旣如此則恐不可無改梓宮節次卿等之意何如命善等曰外梓宮內所見水氣雖極驚心而火氣與風氷本非大段內梓宮之萬全保無他慮改梓宮一節決不必議到矣且以私家遷窆言之有水患處棺槨如常元無改備之事矣上曰然則漆布不可不用乎命善曰私家遷葬時內棺無恙則亦無用漆布之事矣熤曰漆布不必輕用矣濟恭曰臣意亦然矣鍾秀曰臣之淺見則內梓宮雖知其萬全而漆布亦是改葬諸具中常行之事不必全用只於梓宮板材縫合處每用漆布一條而仍爲加漆使之純然同色則少無所妨矣上曰右相言是也予意亦以漆布爲合用依右相所奏擧行之意都監知悉上曰出玄宮正時漸至摠護使及金判府事李判府事同爲監董無或過正時可也開封役事經二夜一晝未可謂不久而下隅板露出果在於駕入洞口之後云此亦天意神理之所可仰揣者也然而予則爲奉慈敎將不能躬臨此何人哉仍於悒不已命善等曰臣等仰覩慼容尤切罔措董役諸臣當恪謹擧行奉出玄宮後卽爲奏達殿下旣有仰諾於慈宮則暫御小次以待洩哀之時千萬伏望上曰予方抑情坐此而心則在於甕家內卿等須體予意俾予無憾也上曰承史閣臣輪回入甕家內奉審形止隨卽來告而擧行節次謄錄於日記無或遺漏可也
정조 13년
己酉十月初二日戌時上在隧道閣西邊小次入侍時行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙二直提學金載瓚檢校直閣鄭東浚鄭大容待敎金祖淳判府事徐命善金熤李性源領議政李在協左議政蔡濟恭右議政金鍾秀分承旨申光履朴宗岳分注書兪漢㝢朴崙壽分史官李相璜都監堂上徐有隣李在簡尹塾鄭昌順都廳李晩秀李益運殯宮所郞廳李恒演尹光碩監造官李始源別工作徐有秉以次侍立上曰正時幾屆役事今至何境乎出玄宮節次一一詳錄可也時摠護使都監堂郞俱在甕家內別看役卞世義丁遇泰李禮輔鄭汝淵鄭道弘等率長生殿木手金海昌差備待令木手尹得莘禁火木手石補天等以鐵排支乃及木乶兒用力支開外梓宮而下隅板水氣黏濕未卽排出鄭道弘用刀鉅引斷合木處始得椎開奉出外梓宮下隅板卞世義鋪假板一坐長可十三尺假板中央凹成一穴可容鵝卵大之木圓子之下一半上冒無欄箭平床又中穿一穴可容木圓子上一半使之斡旋俾便於梓宮奉安時正南首之地丁遇泰以木斲成栗子形上端敦下端銳插入于內外梓宮地板之界鄭道弘以支乃木奉梓宮下隅以廣曲鐵布散輪七八箇於外梓宮地板上卞世義以小曲鐵引出翣扇次用擧鐵二箇掛着紅綃索五艮衣入兜梓宮上隅又以長曲鐵二箇引着梓宮上隅左右廉鳳頭別監唱鳳頭左議政蔡濟恭率舁梓宮官宣傳官李栢然沈鑏等一齊用力挽紅綃索奉出梓宮內資寺進香醞右議政金鍾秀捧巾進拭梓宮承之以輪臺板奉安於平床以正南首之位於是攝相禮李濟萬跪贊請出就幕次都監堂郞進神轝於吉帷宮之前陳香亭子吉儀仗三色燭籠於神轝之前行出安幕次奠摠護使以下俱以黑團領進參設靈座於吉帷宮內設床於靈座前內侍捧紙牓函授大祝大祝奉安于靈座立銘旌設素扇素蓋右議政金鍾秀拭梓宮訖加以棺衣次用複衾而裹縫之油芚大氊則初結裹時不用只以小白布絞索十二絞次覆大棺衣次覆素錦褚次用紅綿布帶從結裹之上橫結於輪臺板圓環次用白綿布帶三條左右夾繚以餘帶爲曳索如法都監堂郞進肩輿於隧道閣素儀仗火鐵燭籠五色燭籠於肩轝之前又以五軍門燈籠排立左右內侍以香爐香盒授執事置之香亭進發攝相禮進當靈座前跪贊請陞轝大祝奉安于神轝以紅紬維結攝相禮跪贊請進發內侍撤銘旌及鈇次撤素扇蓋及鈇奉持先行攝相禮朴長卨進當梓宮前跪贊請陞輴左議政蔡濟恭率舁梓宮官李栢然沈鑏等以肩轝奉梓宮攝相禮跪贊請進發都廳李益運進四色果於木盒臺捧翣者以翣障梓宮詣香大廳
정조 13년
己酉十月初二日亥時上隨詣梓宮奉安香大廳入侍時行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙二直提學金載瓚檢校直閣鄭東浚鄭大容待敎金祖淳判府事徐命善金熤李性源領議政李在協左議政蔡濟恭右議政金鍾秀分承旨申光履朴宗岳分注書兪漢㝢朴崙壽分史官李相璜都監堂上徐有隣李在簡尹塾鄭昌順都廳李晩秀李益運殯宮所郞廳李恒演尹光碩監造官李始源別工作徐有秉以次哭陪從上在甕家西邊小次連命承史閣臣奉審甕家內頻頻回奏鼎修等輪回入甕家內還奏曰奉出梓宮節次今方依禮文擧行而姑未及奉出矣已而行出安幕次奠於吉帷宮內臚唱贊拜之聲聞於小次上遽起御座敎曰諸臣必欲使予齎慟於千古耶聞臚唱聲伏想玄宮已爲奉出何不卽告使予坐此小次也仍步詣甕家內哭踊攀號涕淚之下血點隨下大臣諸臣驚遑崩迫一竝進前且哭且奏曰梓宮結裹纔行陞輴節次尙遠殿下何如是徑情步出凘毁過度不念慈宮至切之念乎如此則今夕出宮時仰諾奉承之意果安所施哉上一不之省察漸移玉趾進詣梓宮奉安箭平床傍邊一邊攀瞻號哭一邊俯仰叩擗步詣之時輒從退壙傍邊傾仄之地諸臣疾聲哀籲而未得奉挽如是之際膈氣漸漸衝亘至於罔措之境大臣閣臣進奉御手哭奏曰御手甚冷必是氣度暈塞之致衣袖血涕尤不勝驚遑矣此將何以爲之耶此將何以爲之耶承史及近侍之臣前後環侍無不哽咽悲泣玉音微發曰莫重莫大之事恐或有喧譁失儀之事大臣以下爲予禁飭只令都監堂上兩都廳殯宮所郞廳進前執事其餘不緊官員竝令出送可也命善等曰應參執事者外果無他人矣今方陞輴進發自此至香大廳前路甚仄伏願暫許乘輿哭從焉上曰卿等是何言也禮有哭步從之文豈有乘輿之理乎仍步隨肩轝號哭以從陪從諸臣以下至于扈衛將士儀仗軍士員役工匠轝士軍引曳軍五軍門燈籠軍皆哭助哀百官成班於丁字閣前路左右引曳軍分執曳索以從上近隨肩轝後在兩傍引曳索之內諸臣奏曰引索之內恐妨玉趾伏望少退而隨詣焉上不爲下答諸臣遂左右分列陪從以防引索之逼近神轝至香大廳門外少駐攝相禮進當肩轝前跪贊請降輴執事者將撤素錦褚以便奉出之地上仰瞻梓宮將欲攀登於箭平床上執事者所立之處諸臣不敢他顧環蔽玉體之前且哭且挽上叩擗愈切血涕連下諸臣仰視者無不驚心而摧痛矣梓宮旣降輴扶策別監低擔以奉左議政率舁梓宮官等奉梓宮安於欑宮內榻上南首欑宮內先鋪細沙次鋪方甎次鋪蘆簟次鋪彩花席次用無欄箭平床二坐相疊中用木圓子斡旋之卽回南首平床也床上鋪草綠廣的褥褥上又鋪彩花席席上安塊木塊木之上奉安梓宮內侍設靈座於欑宮之前南向攝相禮進當神轝前跪贊請降轝大祝權裕將捧紙牓箱命善曰紙牓大祝服色當用吉服而尙着祭服何也上曰似難卽爲改服攝相禮以李濟萬換差大祝權裕則爲攝相禮可也濟萬捧紙牓箱詣靈座前開土藤方箱方箱置于八面床安于靈座靈座設於欑宮前滿頂骨高欄半月平床幄與帳皆用黑粧緞帳內圍四帖折花屛床上安方交椅椅脚環以綠綾揮巾巾面貼方心內侍設床及香案于靈座前立銘旌於靈座之右素扇素蓋分左右以次分列輦轝儀仗退駐於帷門內上號哭之聲不撤膈氣衝亘之候漸漸添劇命善等曰聖候澟綴若此而茶飮之屬亦不得奉進已極萬萬焦迫成殯後宜卽行奠禮而群下焦遑念不暇他臣等更犯萬死之罪暫請奉還齋殿不能待發落諸大臣近前陪侍閣臣承史別軍職前後擁護還入齋殿而膈候終未通利大臣以下守閤移時未承玉音性源曰臣等爲承候來待矣挾侍從窓隙傳語曰上候昏眩尤甚似若就寢矣性源等不勝焦迫更爲高聲曰診候不容暫緩近侍何敢不稟乎雖未承發落勢將率醫官入診以此更稟爲好矣挾侍始以下敎出傳曰事體不當若是矣少頃上曰此時予豈可在齋殿乎俄者乘予荒迷不省時有此還入之境是豈成說之事乎仍出就殯宮親行成殯奠攸司進禮饌依補編所載內侍進內饌一百十器捧傳於宗戚執事光恩副尉金箕性行副司直金曾永星州牧使洪守榮甑山縣令金魯成宗廟令徐鼎淳濟用主簿洪最榮濟用判官黃基玉敦寧直長金在昌司勇金魯敬洪後榮參奉洪就榮同知李仁康等依圖式陳設上曰陳設之際宗戚執事與都廳二人一體擧行可也上立於饌卓邊親審陳設使之齊整排列仍設香爐香盒竝燭於靈座前設尊於戶外之左置盞三於尊所大祝進詣靈座前捧出紙牓代奠官安春君盥手陞自東偏階詣香案前北向跪內侍一人奉香一人奉爐酌酒奠于靈座前大祝都廳李益運跪讀祝文代奠官俯伏興退殿下俯伏哭摠護使都監堂郞以下宗親文武百官在位者皆俯伏哭左通禮跪啓請止哭興平身殿下止哭興平身在位者皆止哭興平身引儀分引宗親文武百官移班近東跪班首進名奉慰訖宗親文武百官以下權退
정조 13년
行都承旨金載瓚坐行左承旨徐鼎修坐右承旨李敏采坐左副承旨洪仁浩坐右副承旨李集斗坐直同副承旨申耆坐直注書徐有聞仕一員未差假注書李海隣仕直事變假注書韓翼鎭仕
정조 13년
申耆以兵曹言啓曰依下敎隨駕禁軍駕後禁軍及武藝別監內吹兼內吹近仗軍士標下軍兵等處療氣之意敢啓傳曰知道
정조 13년
申耆以兵曹言啓曰依下敎隨駕禁軍駕後禁軍及武藝別監內吹兼內吹近仗軍士標下軍兵等處設粥以饋之意敢啓傳曰知道
정조 13년
申耆以兵曹言啓曰依下敎侍衛禁軍及隨駕禁軍駕後禁軍武藝別監內吹兼內吹近仗軍士標下軍兵等處療氣之意敢啓傳曰知道
정조 13년
申耆以兵曹言啓曰依下敎侍衛禁軍及隨駕禁軍駕後禁軍武藝別監內吹兼內吹近仗軍士標下軍兵等處設粥分饋之意敢啓傳曰知道
정조 13년
申耆以兵曹言啓曰依傳敎啓舊園時役軍二百六十名等處元雇價外各錢一兩式頒給之意敢啓傳曰知道
정조 13년
申耆以訓鍊都監言啓曰依下敎將校軍兵等處設粥分饋之意敢啓傳曰知道
정조 13년
申耆以訓鍊都監言啓曰依下敎將校軍兵等處療氣之意敢啓傳曰知道
정조 13년
申耆以壯勇營言啓曰依下敎本營隨駕將校軍兵等處療氣次磨鍊分給之意敢啓傳曰知道
정조 13년
申耆以壯勇營言啓曰依下敎本營隨駕將校軍兵等處饋粥次磨鍊分給之意敢啓傳曰知道
정조 13년
申耆以御營廳言啓曰依下敎駕前別抄兼內吹及隨駕將校軍兵等處設粥分饋之意敢啓傳曰知道
정조 13년
申耆以御營廳言啓曰依下敎駕前別抄兼內吹及隨駕將校軍兵等處療氣之意敢啓傳曰知道
정조 13년
申耆以兵曹言啓曰今十月初六日大駕詣園所初十日還宮時津頭越邊傳語軍以守摠兩營排立束伍軍仍爲使用而廻鑾過地方後自其營請出信箭該地方官祗受直爲罷送事分付何如傳曰允
정조 13년
敎江華留守申大升書王若曰關防爲國家之重政須保釐簡拔循廟剡之公爰命委寄誕宣綸綍庸侈旌旄眷彼沁都之險要實我海門之樞轄山海固於魏國表裏壯百里之形保障同於晉陽緩急爲一面之托列堡按禦寔威望之益尊一府居留固職責之已大惟是任之最重苟非人則莫宜帷卿古家肖孫妙年令望炳詞華於銀臺玉署蔚然眞學士之風試才猷於灣府湖藩允古良吏之譽惟其文學政事皆稱通材若夫恬雅謹謙自有素操玆授卿以江華府留守兼鎭撫使卿其益懋殊續祗服寵靈備局之機務仍參輸遠略於繕城修艦分司之衙門旣重膺丕責牧民董戎當庶務解弛之餘宜軫陰雨之有備値百年昇平之會莫曰海波之不揚於戱古譙橫戈庶紓西顧之念危樓拱極想切北望之忱往其欽哉行且召矣故玆敎想宜知悉
정조 13년
己酉十月初三日子時上在殯宮摠護使都監堂郞入侍時左副承旨洪仁浩假注書李海隣記注官白慶楷金鳳顯摠護使蔡濟恭都監堂上徐有隣鄭昌順都廳李晩秀李益運殯宮所郞廳尹光碩李恒演以次侍立上進詣欑宮外由西邊入捲素甲帳開庄子門周審欑宮內以御手攀拊梓宮移時不忍出玉涕連下衣袖血點漸漬濟恭泣曰殿下此何事也此何事也今日以後聖人無窮之孝可以無憾殿下何可如是過哀不念宗社之重托慈敎之懇惻乎欑宮咫尺陟降攸臨伏想冥冥之中眷顧我殿下殿下又豈忍貽慼於陟降乎上由欑宮庄子門出就仍手掩素帳俯伏欑宮門外席上半晌飮泣濟恭曰伏願少寬聖懷焉臣有奏達事矣上噓唏敎曰卿有何言濟恭曰近三十年奉安之地兼有水火風氷之災始也心驚神𢥠誠不知有何樣難言之慮矣及夫奉出玄宮也銘旌金字宛然可辨木理漆色明瑩如常此實初料之所未及何莫非天監聖孝景貺攸臻乎冥頑如臣至今不死得忝敦匠之列仰覩終事之際悲慕之中慶幸倍切聖念若及於此則所宜保嗇聖躬仰答神佑況伏念聖人達孝異於匹庶儻或以悲哀過節貽損玉體則其於祖宗殿宮之所期望百官軍民之所顒企何哉上於悒良久敎曰玄宮奉出時予之焦慮無所不至今旣奉審漆色木理之如常果如卿言而常聞人家久遠遷葬若有水患則不無氣臭云矣欑宮內極其淨潔尤豈不萬幸乎遷奉議定之初已以故鄭領府事事有所酬酢矣當時所見則只是木頭一片而今審玄宮尤可以無憾於予心恩感二字政爲故相而言也濟恭曰鄭領府事之至誠遠慮臣常艶歎今承下敎自不覺感歎之懷矣上仍詣靈座前披示帳幄顧謂濟恭曰今而後儀物得大備矣涕隨而零如是下敎者再濟恭等亦掩泣不敢仰對濟恭曰夜將向曙暫還齋殿伏望上曰予於今日豈可一刻安坐於齋殿而爲念老病大臣今欲入齋殿摠護使以下權退而都監堂郞頻頻入審宗戚執事輪回直宿可也上曰都承旨前望以金載瓚爲之上入齋殿天色已開東矣止
정조 13년
己酉十月初三日卯時上在殯宮親行朝奠入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容直閣李晩秀待敎金祖淳分承旨申光履朴宗岳分注書兪漢㝢朴崙壽分史官李相璜以次侍立上曰摠護使都監堂郞入參朝奠此後祭奠依例入參可也摠護使蔡濟恭都監堂上徐有隣李在簡尹塾鄭昌順都廳李益運殯宮所郞廳李恒演尹光碩監造官李始源別工作徐有秉進前濟恭曰私家緬禮若遇水患則內棺例或有滲漏之水故昨於奉安欑宮時下塊木比上塊木乍低數分矣今曉奉審則下隅板合縫處有點滴之淸水狀如聯珠隨結隨滴故承之以小陶盆自罷漏時至平明陶盆中淸水爲一升有餘矣上曰私家遷葬有水患處出柩後亦或如此乎濟恭曰然矣上曰然則其在愼重之道必待點滴之快止然後始可加漆別看役中有慣習於此等節次者乎別看役李禮輔鄭汝淵等奏曰私家則用竹尖而莫重之地不敢遽然仰對矣上曰旣是私家所用且有辛亥已例今番亦何可不用仍命禮輔等削竹作尖厚未半分長過數寸奉揷于下隅板縫而適當於七星板與地板之界約一刻許抽退竹尖則所滴之水隨尖點點而下遂置小陶盆二坐於其下以承之行朝奠攸司進禮饌依補編所載于中排設廳上親行視膳禮差備中官一人捧祭物單子高聲讀奏一人高聲曰入上東向立照點訖此後親行祭奠時視膳禮依此上還就拜位上曰五上司進香當於今日內爲之而一日之中屢次行祭反涉瀆屑朝奠朝上食晝茶禮夕上食夕奠分排兼行事分付議政府進香進禮饌依補編所載于中排設廳領議政李在協進詣中排設廳西向立守僕一人高聲讀祭物單子一人高聲曰入照點訖內侍捧饌傳于宗戚執事宗戚執事依圖式陳設內侍進詣靈座前捧出紙牓代奠官陞自東偏階詣香案前北向跪三上香酌酒奠于靈座前代奠官先降復位領議政李在協陞自東偏階詣靈座前北向跪三上香上曰各司進香時齋祝依例以宗戚執事中蔭官爲之可也大祝副司果安策跪讀祝文領議政李在協降復位贊儀唱俯伏哭左通禮跪啓請殿下俯伏哭在位者皆俯伏哭贊儀唱止哭興再拜興平身左通禮跪啓請殿下止哭興再拜興平身在位者止哭興再拜興平身引儀分引代奠官進香官以下出上仍御殯宮親臨加漆
정조 13년
己酉十月初三日辰時上在殯宮親臨加漆朝上食兼行宗親府進香入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容直閣李晩秀待敎金祖淳分承旨申光履朴宗岳分注書兪漢㝢朴崙壽分史官李相璜以次侍立代奠官進詣靈座之左西向跪讀告文累度加漆之意初度兼告訖摠護使蔡濟恭都監堂上徐有隣李在簡尹塾鄭昌順長生殿都提調李在協帥漆工入就殯宮上曰都廳一人及殯宮所郞廳別工作監造官別看役竝爲入參可也引儀分引宗親文武百官入就位在協濟恭等曰漆布當用之而下隅板淸水點滴處則當待快止後加漆漆布一端姑不黏着以待當漆時何如上曰然矣都監堂郞以下奏曰梓宮木理至爲堅好漆色亦無異新加而漆工以爲以倭礪石磨正然後可以加漆云矣上曰然矣遂以倭礪石磨正然後上下四方各用條漆布惟下隅板縫約三寸許姑不用漆布加漆訖贊儀唱俯伏哭左通禮跪啓請殿下俯伏哭在位者皆俯伏哭贊儀唱止哭興平身左通禮跪啓請殿下止哭興平身在位者止哭興平身百官進名奉慰如禮內侍進朝上食內饌三十器陳于中排設廳上行視饍禮照點如禮宗親府進禮饌依補編所載于中排設廳宗親府進香官安春君烿陞自東偏階西向立照點訖內侍以饌授宗戚執事宗戚執事依圖式陳設內侍詣靈座前捧出紙牓代奠官由東偏詣靈座前北向跪三上香內侍一人奉香一人奉爐酌酒奠于靈座前代奠官先降復位進香官由東偏階詣靈座前北向跪三上香齋郞奉爐祝史奉香大祝司果金載翼跪讀祝文安春君烿降復位贊儀唱俯伏哭左通禮跪啓請殿下俯伏哭在位者皆俯伏哭贊儀唱點茶內侍點茶贊儀唱止哭興再拜興平身左通禮跪啓請殿下止哭興再拜興平身在位者止哭興再拜興平身引儀分引代奠官進香官出
정조 13년
己酉十月初三日午時上在殯宮親行晝茶禮兼行忠勳府進香入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容直閣李晩秀待敎金祖淳分承旨申光履朴宗岳分注書兪漢㝢朴崙壽分史官李相璜以次侍立內侍進內饌二十器于中排設廳上行視饍禮照點如例忠勳府進禮饌依補編所載于中排設廳忠勳府進香官仁陵君李在協由東偏階西向立照點訖內侍以饌授宗戚執事宗戚執事依圖式陳設內侍詣靈座前捧出紙牓代奠官由東偏階進詣靈座前三上香內侍一人奉香一人奉爐酌酒奠于靈座前代奠官先降復位進香官由東偏階進詣靈座前三上香祝史奉香齋郞奉爐酌酒奠于靈座前大祝副司果尹羽烈跪讀祝文進香官降復位贊儀唱俯伏哭左通禮跪啓請殿下俯伏哭贊儀唱止哭興再拜興平身左通禮跪啓請殿下止哭興再拜興平身忠勳子孫以下在位者止哭興再拜興平身引儀分引代奠官進香官出上曰夕上食敦寧府進香兼行夕奠儀賓府進香兼行明日朝奠京畿監營進香兼行事已爲分付乎載瓚曰已爲分付該司及畿營矣上命書傳敎曰今番啓舊園之役軍人之使役最苦一日之內能竣十日之役元雇價外令兵曹拔例優給領赴下人亦令戶曹從厚題給又命書傳敎曰今日過晝茶禮後當入往承候明當還詣待諸司豫備擧行上曰摠護使進前濟恭進前上曰以予情理豈忍暫離殯宮而慈敎連下使予暫還而晩來慈候一倍凘綴方寸如灼不得按住不得不暫爲還宮卿等咸在予有所恃而再度加漆申時爲之下隅板滴水多少頻頻奉審續續馳報以紓予焦迫之懷都廳殯宮郞廳宗戚執事輪回直宿竹尖奉審時則別看役數人入參可也濟恭曰上敎至此臣等豈敢不一心奉行乎命書傳敎曰諸司預備上曰殯宮當有哭辭之例贊儀唱俯伏哭再拜可也贊儀唱俯伏哭殿下俯伏哭贊儀唱止哭興再拜興平身上久不止哭仍詣欑宮門外叩擗移時不忍出次濟恭等進曰自昨至今不進一勺米飮不接霎時寢睡今又如是悲號不顧聖體之損傷下情焦迫已不勝達慈宮自朝企待之中聖駕尙未還宮其爲憂念又當如何節抑還宮不勝血祝矣上曰慈宮企待之切果如卿言予不得不離此矣仍掩泣還齋殿
정조 13년
己酉十月初三日未時上還宮入侍時行都承旨金載瓚左承旨徐鼎修右承旨李敏采右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容待敎金祖淳以次隨駕上具黑笠白布天翼步出齋殿門外至洞口下馬所始爲乘轎上曰左副承旨落後夕上食及再度加漆時入參仍爲奉審後還奏可也上曰今日還宮問安明日翌日問安勿爲之出駕前下敎命書傳敎曰明日詣園所時挾輦軍一百名爲之留陣摠戎使率禁御外各營入直鄕軍三哨三營入直馬軍隨轝詣江頭時臨時爲之出宮時禁將只率鄕軍一哨除旗鼓爲先後廂詣江頭時訓禁營隨駕各以本營步軍三哨馬軍一番爲從便就待於園所隨轝時兩營大將率旗鼓前導靈轝渡涉時與龍虎營旗幟依例迎接過涉後不待標信還歸信地靈轝渡涉事體自別何拘隨駕與否御營廳及守摠兩營各其將臣只率大旗幟迎接靈轝過涉後除標信解嚴事令兵判嚴明約束靈轝奉詣節目中添書改付標事分付初六日初十日船所渡涉時御前旗幟及隨駕各營旗幟迎接今番則異於常時竝除之事豫爲分付駕由安樂峴興仁之門入弘化門明政門由賓陽門還內諸臣以次退出
정조 13년
行都承旨金載瓚隨駕宿行左承旨徐鼎修隨駕宿右承旨李敏采隨駕直左副承旨洪仁浩隨駕直右副承旨李集斗隨駕宿同副承旨申耆隨駕宿注書徐有聞隨駕宿一員未差假注書李海隣隨駕直事變假注書韓翼鎭守宮直
정조 13년
李集斗啓曰卽者中樞府錄事來言領府事金致仁以爲病勢日就危急嘔症爲祟粥飮近口輒痛如絞泄後尤屬難堪至於脚部全然痿廢寸步不能自運眞元內竭於三焦浮氣外漲於四末叫楚困毒夜以繼晝日昨園所往來幾致道斃歸卽寒氣大發身心交戰百骸皆掉洽過半日而後繼以熱候精神迷亂人鬼莫辨留都實係重任箚批旣靳允許則固當不計死生赴趁期二字刀割而目下症情萬無轉動之可論此時瀆擾尤合死罪惟願遄伏鈇鉞云矣敢啓傳曰徐判府事留都
정조 13년
申耆啓曰左邊捕盜大將以曾經大將權察事命下矣曾經大將中何大將權察乎敢稟傳曰曾經大將趙奎鎭權察牌招聽傳敎
정조 13년
兵曹口傳政事以金爔李基成爲假宣傳官
정조 13년
申耆以兵曹言啓曰依下敎侍衛禁軍及武藝別監內吹近仗軍士等處療飢之意敢啓傳曰知道
정조 13년
申耆以兵曹言啓曰今日大轝自園所進詣船艙所時侍衛各差備及前後廂各軍門將臣率旗鼓分左右前導事一依班次圖擧行之意分付何如傳曰允
정조 13년
己酉十月初四日卯時上詣永祐園擧動入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容待敎金祖淳以次隨駕上具黑笠白布天翼乘轎出賓陽門守宮閣臣判府事李福源藥房都提調李性源曰連日悲疚膈氣添損之餘今又侵早動駕伏不勝焦悶慈宮欠寧之候夜來若何上曰予之膈氣何暇論乎慈候凜綴比昨愈倍焦迫之極不知攸措而未忍久離殯宮達宵耿耿待曉而發不得安意侍湯如予情境人所罕有尙何言哉旣以江頭隨轝後暫爲還侍更待初六動駕爲定則舊園所陪奉殯宮只有此日此心悲缺若無止泊固知侍衛軍兵未及整齊而如是促駕可諒予之情事矣李判府事與分提調假承旨依例留住明政殿內公廨承候於慈宮差備外續續馳報爲望駕出明政門弘化門由板廛屛門出興仁之門至園所洞口降轎步詣齋殿卽具緦服詣殯宮贊儀唱俯伏哭左通禮跪啓請殿下俯伏哭贊儀唱止哭興再拜興平身左通禮跪啓請殿下止哭興再拜興平身殿下未卽止哭摠護使蔡濟恭進曰哭泣之節本有禮節聖人所不敢過者也殿下每每過哀不念俯而就之義不勝憂迫之至況今三度加漆時至敢請止哭上止哭再拜嗚咽敎曰予非不欲節哀而哀慟弸中莫知然而然矣三度加漆今方爲之耶昨夜身雖在闕心則在殯宮悲塡胸臆坐以待明惟幸攀慕洩哀之有地矣仍入審欑宮謂濟恭曰再度加漆後漆光果益光明而下隅板點滴之水夜來多寡何如濟恭曰初度加漆已生光潤昨日申時再度後漆色一倍生光點滴之水則自昨夜初更至五更臣與都監堂郞輪回奉審每一更所滴每近一升矣自罷漏後至日出後更爲奉審則陶盆所受未滿二鍾子而下隅板右邊合縫處雖用竹尖更不點下左邊合縫處用竹尖則不過數三滴而止矣上乃捲素甲帳開庄子門由欑宮西邊入審親奉陶盆所滴之水示摠護使以下仍敎曰今則可謂頓止矣仍奉審梓宮由欑宮東邊出掩素甲帳庄子門仍就拜位濟恭曰時原任大臣爲承候來待於帷門外矣上命入侍判府事徐命善金熤領議政李在協右議政金鍾秀進前奏曰侵曉動駕過加悲毁聖體諸節若何上曰此時何暇爲問候之答乎命善等曰聞摠護使言則舊壙中夜來停滀之水比初加多火氣氷廉尤分明云回念昨日以前之事伏想聖懷一倍罔極區區下情不任抑塞之至矣上曰予當躬自奉審矣仍步出帷門至布帳紅箭門外猶不許乘輿命善等曰聖候凘綴中豈可更勞步履乎進前仰懇至于再三上始乘步輿至舊壙隧道閣布帳外降輿入審自退壙至舊壙中停滀之水深幾一寸有餘火氣則自外梓宮天板至左右夾板有焦黑之色氷溜則外梓宮左右夾板多有垂垂者矣上奉審訖泣謂諸大臣曰如此之地奉安梓宮至於二十八年之久而予則猶自視息此何人哉命善等泣請還就齋殿仍奏曰捨此災害之地新卜祥吉之地此實聖孝攸格神理無憾臣等只切慶幸之忱矣殿下亦何必過加哀慟不念克完之道乎上於悒良久始出隧道閣布帳外乘步輿地方官楊州牧使林蓍喆祗迎路左上曰舊壙守直雖有軍門而地方官尤當惕念擧行軍幕稍遠更爲近前守直切禁雜人事分付可也上命書傳敎曰以昨日觀之舊園所火巢內外及洞口內樹木惟意芟取不但大關紀綱揆以事體萬萬未安令三營門別定校卒各別察飭至於字內營門倍加察飭更待下敎字內外營門徹巡事卽爲分付仍令兵判更加嚴飭上曰舊壙至近之處一草一木何敢着手而聞昨日之內其所偸斫者不知其數云豈有如許紀綱前捕將趙圭鎭使之權察左右捕廳卽爲牌招聽傳敎偸斫人卽爲査出此後亦加窺捕之意分付可也上曰靈駕宿所晝停所之吹螺及開閉門皆依舊例爲之則渡涉時吹打一款欲令問議於卿等後決之今適入侍各陳所見可也判府事徐命善曰吹螺及開閉門旣已一依辛亥例擧行則渡涉時吹打似無異同矣判府事金熤領議政李在協判府事李性源左議政蔡濟恭右議政金鍾秀曰臣等與判府事徐命善意同無容更議矣上曰以此分付可也出擧條上命書傳敎曰昨日則靈駕渡涉時各營旗鼓前導隨駕營則依例爲之其餘營門使之從便先詣矣俄聞守禦使言思之及今更爲知委可以擧行隨駕外營門皆於靈駕先廂前各其大將率旗鼓前導至津頭列立渡涉時浮橋左右挾靈轝迎渡事一依筵奏筵敎擧行事令各該營門問于守禦使擧行仍以此意遣史官傳諭于右議政摠護使一體知悉管攝事亦爲傳諭于左議政若此則龍虎營旗鼓不可只付別將兵判與別將領率擧行事分付壯勇營京畿監營一體導駕迎駕事分付兵曹判書各軍門將臣壯勇營兵房京畿監司皆令躬聽知委筵敎於摠護使守禦使事一體分付敎仁浩曰此傳敎一通謄書往傳于摠護使及守禦使仍以下敎申飭各營旗鼓渡涉時若或有軍人爭先或至沈溺之境又或有差備軍人外不緊校卒乘船之弊則各營將臣當以軍律從事入營門旗鼓當分左右各成四隊而畿營守禦廳在前其次御營廳摠戎廳又其次訓禁兩營壯勇營龍虎營在後分列以此約束無或踰越之意使兩大臣招致各營將臣一一面飭之意一體申諭可也至紅箭門布帳外降輿步詣殯宮
정조 13년
己酉十月初四日辰時上在殯宮親行朝上食入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容直閣李晩秀待敎金祖淳分承旨申光履朴宗岳分注書兪漢㝢朴崙壽分史官李相璜以次侍立內侍進內饌三十器于中排設廳上行視膳禮照點如例訖內侍以饌授宗戚執事宗戚執事依圖式陳設內侍詣靈座前奉出紙牓代奠官由東偏階進詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請殿下俯伏哭贊儀唱點茶唱止哭興再拜興平身左通禮跪啓請殿下止哭興再拜興平身上曰舊壙中所奉出內下別櫃贈玉贈帛函舊銘旌舊棺衣舊遺衣權安于丁字閣矣都監堂上鄭昌順率殯宮所郞廳進詣丁閣礴石上淨處燒火後還奏可也
정조 13년
己酉十月初四日午時上在殯宮親行晝茶禮入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容直閣李晩秀待敎金祖淳分承旨申光履朴宗岳分注書兪漢㝢朴崙壽分史官李相璜以次侍立內侍進內饌三十器于中排設廳上行視膳禮照點如例內侍以饌授宗戚執事宗戚執事依圖式陳設內侍進靈座前奉出紙牓代奠官由東偏階進詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通跪啓請殿下俯伏哭贊儀唱止哭左通禮跪啓請殿下止哭興再拜興平身代奠官以下權退上御中排設廳命宗戚執事撤饌授內侍內侍奉置于饌卓上上曰自成殯奠至今日朝奠退饌爲饋轝士軍及都監所屬園所守僕輩竝爲奉置矣藥果及實果等屬入盛杻籠以爲轝士軍中路所饋之資兩都廳親監封識出付都監以爲運去之地其餘退膳今方分饋各樣軍人其令別軍職承傳宣傳官等分掌各船軍人名色領去分饋可也上親自看檢指揮別軍職李儒敬宣傳官具鈂等承命出去分饋後回奏曰依下敎遍饋各人等矣上曰無一人或漏者乎儒敬等曰果無遺漏矣上曰午時已過陳設及此時爲之然後可無窘束之患都監堂上都廳出去申飭可也上曰再次銘旌當奉安於殯宮內都廳奉入可也益運承命入上親自展審訖敎曰書寫官左議政臨書耶抑模寫耶益運曰臨書矣上曰字劃不似老人之筆甚可尙也慈宮必欲親審銘旌今當奉入經審後還爲奉來龍亭一坐待令都監郞廳一人陪進可也上曰三重棺衣遺衣銘旌疊付時慈宮欲親自爲之銘旌奉入後當一體內下仰想慈心予懷尤難抑矣都監郞廳李命杰承命陪進
정조 13년
己酉十月初四日申時上在殯宮親行夕上食兼行啓殯奠晡哭入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容直閣李晩秀待敎金祖淳分承旨申光履朴宗岳分注書兪漢㝢朴崙壽分史官李相璜以次侍立內侍進內饌三十器于中排設廳上行視膳禮照點訖耆曰朝晡哭旣載於補編而今番則不爲磨鍊事甚未安該曹堂上推考何如上曰依爲之出擧條上曰晡哭時至分承史出去押班軍兵各於其信地使之竝哭發靷在路時亦依此爲之事分付承旨二人出去捧入奉慰問安仍傳知道可也晡哭訖攸司進啓殯奠禮饌依補編所載內侍進內饌一百十器于中排設廳上行視膳禮照點訖內侍以饌授宗戚執事宗戚執事依圖式陳設內侍詣靈座前捧出紙牓代奠官由東偏階詣香案前北向跪三上香內侍一人奉香一人奉爐酌酒奠于靈座前大祝都廳李晩秀跪讀祝文代奠官降復位贊儀唱俯伏哭左通禮跪啓請殿下俯伏哭在位者俯伏哭贊儀唱點茶唱止哭興再拜興平身左通禮跪啓請殿下止哭興再拜興平身在位者止哭興再拜興平身百官進名奉慰問安後權退
정조 13년
金載瓚啓曰明日大駕詣果川入幕次後王大妃殿惠慶宮問安何承旨進去乎敢稟傳曰守宮承旨問安後狀啓
정조 13년
吏曹口傳政事以徐有隣爲司僕提調
정조 13년
兵曹口傳政事分副摠管單任嵂
정조 13년
傳于申耆曰明日出宮三嚴以卯正爲之聚軍以平明爲之事分付隨駕營門及留都營門仍以此意言于留都大臣
정조 13년
傳于申耆曰明日擧動時傳語軍只以都字內爲之外方傳語則置之靈駕過地方後傳語軍除信箭卽爲解嚴之意則分三邑地方官事卽爲下諭于畿伯初七日詣園所時果川水原境內植炬勿爲待令以行炬爲之事一體下諭
정조 13년
以禮曹詣新園所出宮節目傳于金載瓚曰程道旣遠陪從官只佩劍事分付
정조 13년
申耆以扈衛廳留都大臣行判中樞府事徐命善言啓曰依下敎明日平明時一依兵曹啓下事目率領扈衛軍官軍士結陣扈衛之意敢啓傳曰知道
정조 13년
申耆以司僕寺一提調言啓曰依下敎駕轎梢差備巨達八名各木二疋布二疋各別施賞其餘各差備員役分等施賞之意敢啓傳曰知道
정조 13년
申耆以兵曹言啓曰明日園所行幸時禁軍二番當爲隨駕而各處應頉五百七十人及走馬禁軍一百人除餘存爲八十三人以此數隨駕之意敢啓傳曰知道
정조 13년
申耆以兵曹言啓曰依下敎侍衛禁軍及武藝別監內吹近仗軍士等處設粥以饋之意敢啓傳曰知道
정조 13년
申耆以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 13년
申耆以分兵曹言啓曰宣傳官沈鑏來言侍衛禁軍及武藝別監近仗軍士等處療飢饋粥依例爲之云故以龍虎營擧行之意敢啓傳曰知道
정조 13년
申耆以分兵曹言啓曰依下敎侍衛禁軍及武藝別監內吹近仗軍士等處療飢與饋粥以龍虎營擧行之意敢啓傳曰知道
정조 13년
申耆以訓鍊都監言啓曰依下敎將校軍兵等處療飢之意敢啓傳曰知道
정조 13년
申耆以訓鍊都監言啓曰依傳敎舊園所火巢內外及洞口內樹木芟取禁斷次將校一人軍二名今日爲始各別申飭定送之意敢啓傳曰知道
정조 13년
申耆以訓鍊都監言啓曰今十月初四日自舊園所隨轝詣江頭擧動時南營馬兵四十五名待標信除出將官領付留陣營而當夜宮墻外巡邏無以分排依例以新營下都監守直軍推移行巡之意敢啓傳曰知道
정조 13년
申耆以禁衛營言啓曰今十月初六日園所擧動時本營騎士二番鄕軍三哨隨駕而銅龍門西營兩處入直軍兵各該將官率領仍直新營則千摠閔永喆騎士將任希莘哨官李潤吉李鼎五敎鍊官權德恒騎士二十五人鄕軍三十七名兼別破陣二名率領入直南別營則哨官禹象謩別騎衛二人鄕軍十七名率領守直火藥庫則哨官宋思鑑鄕軍八名別破陣六名率領守直之意敢啓傳曰知道
정조 13년
申耆以禁衛營言啓曰依傳敎別定將校一人軍二名舊園所火巢內外及洞口內樹木艾取各別禁飭之意敢啓傳曰知道
정조 13년
申耆以禁衛營言啓曰依下敎兼內吹及陪衛燈籠軍等處設粥分饋之意敢啓傳曰知道
정조 13년
申耆以禁衛營言啓曰依下敎隨駕本營兼內吹及將校軍兵等處設粥分饋之意敢啓傳曰知道
정조 13년
申耆以御營廳言啓曰依下敎舊園所火巢內外及洞口內樹木艾取禁斷次將校二人軍四名今日爲始各別申飭定送之意敢啓傳曰本營異於他營卽字內營門此後若有一毫不勤卿難免其責惕念擧行可也
정조 13년
申耆以御營廳言啓曰今十月初四日永祜園擧動時依兵曹啓下節目東營入直騎士二十五人內除營直二人實二十三人步軍五十八名內除營直五名實五十三名集春營入直步軍五十名內除營直五名實四十五名竝待標信除出各該入直將官領赴摠戎廳留陣而還入直間東營哨官李命源代直之意敢啓傳曰知道
정조 13년
申耆以御營廳言啓曰東營集春營入直步軍各留五名餘皆出用於摠戎廳留陣矣當夜宮墻外巡邏以營直五名軍勢難分排出番鄕軍各二十名添入東營集春營使之警巡之意敢啓傳曰知道
정조 13년
申耆以御營廳言啓曰依下敎駕前別抄兼內吹及陪衛燈籠軍隨駕將校軍兵等處設粥分饋之意敢啓傳曰知道
정조 13년
申耆以御營廳言啓曰依下敎兼內吹及陪衛燈籠軍等處設粥分饋之意敢啓傳曰知道
정조 13년
申耆以守禦廳言啓曰今十月初六日大駕詣園所初十日還宮時守御廳諸色標下餘軍量宜作隊本營留待入直而一應摠領節次聽於留都大臣處事自兵曹節目啓下矣本廳中軍任嵂以靈轝陪從進去故右別將閔百恒中軍姑爲差定別破陣四十名標下軍四十名量宜作隊領率將官今初五日申時量依例留營入直之意敢啓傳曰知道
정조 13년
申耆以守禦廳言啓曰依傳敎靈轝奉詣時本廳旗鼓迎導將校軍兵及招搖旗差備將校軍兵等處饋粥之意敢啓傳曰知道
정조 13년
申耆以摠戎廳言啓曰依下敎本廳將校軍兵等處設粥分饋之意敢啓傳曰知道
정조 13년
己酉十月初五日丑時上隨轝至晝停所擧動入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙檢校直閣鄭東浚鄭大容待敎金祖淳以次陪從上具緦服馬裝隨大轝之後大轝自舊園所至馬場里車峴纛島晝停所轝士軍凡三次替運攸司先設帳宮於浮橋之前南向因設靈幄宮於大轝帳宮之右紙牓輦至帷門內大祝奉紙牓箱安于腰轝至帳宮門外大祝奉紙牓箱安于帳宮中靈座儀仗列於帷門外左右大轝至奉安帳宮如禮上先詣紙牓靈座前奉審仍詣大轝帳宮內奉審飮泣攀慕不忍出就幕次載瓚曰晝停奠時至矣上還就靈座前攸司進禮饌依補編所載上行視膳禮照點訖內侍以饌傳于宗戚執事宗戚執事依圖式陳設代奠官進詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請殿下俯伏哭在位者俯伏哭贊儀唱止哭左通禮跪啓請殿下止哭興再拜興平身在位者止哭興再拜興平身百官進名奉慰訖上曰仍行朝哭可也分承旨申光履朴宗岳等承命率陪從群官行朝哭如禮訖載瓚曰朝奠亦當次第設行矣上曰唯攸司進禮饌依補編所載上行視膳禮照點訖內侍以饌授宗戚執事宗戚執事依圖式陳設代奠官進詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請殿下俯伏哭在位者俯伏哭贊儀唱止哭左通禮跪啓請殿下止哭興再拜興平身百官進名奉慰問安訖上曰野次當曉禁喧禁雜人等事各別申飭轝士軍炊飯禦寒之資前已下敎而更令都監及轝士大將各別申飭俾無一人呼飢呼寒之弊可也上將欲暫就小次小次不設於帳宮近處露立移時耆曰大次排設事當便近於靈帳宮而今此排設於稍遠之地者極涉駭然當該司鑰令攸司科治何如上曰依爲之事過後擧行可也出擧條載瓚曰郊次駐輦之時行幕不爲待令事體所在極爲未安當該大將官推考何如上曰依爲之出擧條載瓚等曰大次排設在於大轝帳宮之右而許久露處不勝焦悶暫爲移就伏望上又詣大轝帳宮內奉審訖入大次連飭都監及轝士廳各別善饋擔陪軍又飭各營門將臣未明前無得以旗鼓登船俾免雜遝沈溺之患又命承旨閣臣分詣靈座帳宮大轝帳宮之外頻頻奉審回奏仍御緦服而達宵矣
정조 13년
己酉十月初五日卯時上在纛島晝停所行奉辭禮後還宮入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙檢校直閣鄭東浚鄭大容待敎金祖淳以次隨駕上具緦服出就大轝帳宮奉審訖仍詣靈座帳宮宣傳官李基成跪達靈轝陪從各營落燈取稟分承旨申光履傳知道上親行朝上食內侍進內饌三十器上行視膳禮照點訖內侍以饌授宗戚執事宗戚執事依圖式陳設代奠官詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請殿下俯伏哭贊儀唱點茶唱止哭左通禮跪啓請殿下止哭興再拜興平身百官進名奉慰訖上復詣大轝帳宮仰攀俯叩不忍出次命善等曰天色已明矣軍人亦皆善饋而整待矣自此距果川雖爲四十里以其新作路之故頗爲迂遠奉詣時刻已至伏願節哀忍痛以爲大事無滯之地焉上曰卿等使予忍離此帳宮乎予何忍哭辭而落後乎如是下敎之時血涕隨下祭服兩袖血痕漸滋諸大臣等揮涕而奏曰一番哭泣輒增血涕如是而聖體能無損傷乎伏想慈宮崩迫之懷此時何如兼以聖候添損爲慮殿下何不思仰體之道乎仍進前奉挽出就哭辭位上曰靈轝奉安時予何可不爲躬審乎仍詣靈座帳宮親審奉出時節次竝如昨日禮靈轝旣進發上又詣大轝帳宮時摠護使都監堂郞以下依昨日禮已奉梓宮安于大轝矣上一倍號痛膈氣又衝亘藥房都提調李性源曰俄以香橘茶前方和蘇合元五丸待令伏乞暫爲進御上可之性源奉進上進御未及半鍾旋卽嘔吐更不得繼進大轝進發上詣奉辭位俯伏哭隨駕官以下皆俯伏哭贊儀唱止哭上不爲止哭濟恭進曰臣以摠護使今當陪從大轝矣駕臨新園所則洩哀有地終事無憾殿下何如是哀毁過中乎上曰卿今替予之躬陪從大轝每事惟恃於卿卿豈待予申托乎自闕外至園所連立走馬頻頻修啓以報形止亦令分承旨私書馳報於政院使卽轉稟可也濟恭退出上仍卽步隨大轝後數步於是各營門用起火一枝相應旋以旗鼓依次登船夾浮橋左右冉冉而行大轝將及浮橋玉趾方住江岸傾側之地承史閣臣環列侍立百官散班及父老士女之簇立者未及回旋相雜於侍衛之班祗候大轝一齊哭送無不悲號摧咽大轝登浮橋振鐸之聲愈益整肅少頃載瓚進前奏曰大轝平安渡涉後形止摠護使馳啓矣上泣曰浮橋渡涉如是神速使予不得久立瞻慕將何以爲懷耶命善等曰浮橋之設創自聖智固知其十分無憂而今日以前猶不無萬一之慮矣伏覩渡涉之時其堅固無異陸地比船艙可謂萬全聖孝所感事事順成臣等仰瞻聖上過毁之節則心焉如灼而若念大禮克完之幸則慶實無比吉地已卜良辰載邇殿下何不念宗社無疆之托殿宮惟疾之憂每每過哀之至此乎上曰浮橋一事予亦憧憧今以後予心少安矣仍露立江岸殆數食之頃大轝後廂轉至灣曲之後諸大臣力請還宮上還入大次乘駕轎而出在協曰郊次住駕時行幕例爲豫設而今番催促之下不卽待令事甚駭然該軍門大將罷職何如上曰爲先越俸一等可也出擧條命善曰明日擧動司僕提調當爲隨駕而臣旣承留都之命右相所帶二提調遞仍當否回啓未下臣之所帶特爲許解俾便公私伏望上曰右相兼帶太過矣司僕則卿爲一提調右相之仍帶二提調體例相妨右相所帶自當作窠矣上曰司僕提調未差之代令該曹口傳差出出駕前下敎上曰舊園所丁字閣祭器庫守僕房及各樣燒火物種使地方官楊州牧使林蓍喆都監郞廳李命杰殯宮所郞廳尹光碩守直以待欲送承旨一人眼同燒火矣承旨中別無可合之人別雲劍趙尙鎭假承旨差下使卽進去一一監視先以形止狀聞後復命可也駕由箭串橋旺十里入興仁之門由板廛屛門入弘化門明政門賓陽門還內諸臣以次退出
정조 13년
己酉十月初五日辰時上御壽康齋同副承旨入侍時同副承旨申耆假注書李海隣記注官白慶楷金鳳顯以次進伏訖上命書傳敎曰江頭祗送歸來此心益復莫逮待曉雖當離發此時憧憧卿等豈待下諭而知之奉轝一應諸事悉委於卿等卿等須悉予意隨事盡誠明日則早早奉發然後夜深前可到新園所軍令摠護使量宜磨鍊軍令擧行節次令分兵曹堂上爲之到新園所後解結裹安凳上時上高下低初七日予詣園所似當侵夜加漆畢度後塡綿着漆布仍爲結裹以待駕到如過戌初亦卽上山以待之意豫爲知悉靈駕陪從軍兵及轝士軍等各別勞問軍兵晝則療飢夜則饋粥今下濟衆丹一封如有病傷者無論員役軍人劃卽分給轝士軍及差備軍昨有祭物退饌籠先送者令別軍職李儒敬與分摠管任嵂都監都廳李晩秀李益運眼同一一分兩次均饋果川站以後餕餘亦令從便分饋事摠護使知悉事下諭于摠護使命退承史以次退出
정조 13년
行都承旨金載瓚隨駕宿行左承旨徐鼎修隨駕宿右承旨李敏采隨駕宿左副承旨李集斗隨駕直右副承旨洪仁浩隨駕宿同副承旨申耆隨駕直注書徐有聞隨駕宿一員未差假注書李海隣隨駕直事變假注書韓翼鎭守宮
정조 13년
大駕詣果川縣後內閣政院玉堂藥房二品以上六曹堂上口傳問安答曰知道
정조 13년
詣新水原後內閣政院玉堂藥房二品以上六曹堂上口傳問安答曰知道
정조 13년
金載瓚啓曰藥房都提調李性源提調尹塾承候來待矣傳曰入侍
정조 13년
金載瓚啓曰禮貌官來言百官稟旨就次傳曰知道
정조 13년
李敏采啓曰大司憲蔡弘履大轝陪從進執義朴聖泰封標官進持平張至冕宋俊載未肅拜掌令高益擎閔彝顯在外監察茶時之意敢啓傳曰知道
정조 13년
傳于申耆曰日勢尙早雖半日之頃何以進待今日宿所進定於水原新邑站
정조 13년
申耆以扈衛廳留都大臣言啓曰今日大駕擧動後都城各門初昏時閉門啓東時開門事已自兵曹啓下矣城門旣已早閉晩開則巡邏亦當早發而晩罷待南山擧烽火發巡趁啓東時撤還此意令漢城府知委各部使閭巷人豫爲知悉亦爲分付於留都軍門何如傳曰允
정조 13년
己酉十月初六日卯時上詣顯隆園擧動入侍行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯檢校直閣鄭東浚待敎金祖淳以次隨駕上具黑笠白布天翼佩劍乘轎出賓陽門守宮閣臣判府事李福源藥房都提調李性源右議政金鍾秀進前曰伏聞大轝已於昨日午後奉詣果川宿所今已平明想自果川進發矣一向穩奉下情不勝愴幸而軍丁亦無一人有頉云尤爲多幸伏想聖心於此少加寬念夜來膈候加減若何慈宮患候昨日進服湯劑後果有差減之節乎上曰昨日晩後雨意頗緊故心切悶慮未及申時伏聞奉詣宿所之報予懷少紓慈候凜綴比昨無減而今日爲寬予離側之情事勉進米飮之屬矣予之膈氣苦歇無常何暇言乎福源等曰今日大駕宿所以果川爲定則何必侵早動駕乎上曰予未及諭之矣以予憧憧之心一出闕門便欲奮飛且今宿果川則前站頗遠必也侵曉發行然後明日可以早詣園所予之勞頓姑勿言百官軍兵之連夜疲憊亦可念今日欲晝停於果川仍爲前進止宿於水原新邑今不必別下傳敎右相須以此意知委於隨駕營門及隨駕官使之知悉可也福源曰見今日晷雖短此時動駕則雖抵水原未必抵暮而連日悲疚之中不瑕有損是爲伏悶上曰雖抵宿果川以予耿耿之方寸達宵未寐則同矣不如暮抵水原待明朝前進之爲愈右相須體予意卽爲申飭可也李判府與分提調假承旨同在一處頻頻承候於慈宮續續馳報一如前日可也駕出明政門弘化門由板廛屛門出興仁之門由旺十里箭串橋至纛島浮橋仍以駕轎進發引儀二人在前者混入於駕前侍衛中未卽下馬上命拿入敎曰當此悲遑之時每事雖不致察而如爾小官安敢攔入於衛班乎仍命拿出上曰引儀金思卨成殷柱汰去出駕前下敎駕由鴨鷗亭沙平里盤草里和樂洞午時至果川縣行宮
정조 13년
己酉十月初六日未時上在果川行宮入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯檢校直閣鄭東浚待敎金祖淳以次隨駕上具黑笠白布天翼佩劍出行宮門外藥房都提調李性源提調尹塾進前請進湯劑上曰進御香橘茶一貼煎入出榻敎性源奉進上進御訖上曰連接摠護使狀啓水原新邑晝停奠後軍令在於午正三刻云伏想此時已爲奉詣于園所矣性源曰今日日氣比昨益復晴暄大轝奉詣之節如期許多軍人亦皆無病云事事莫非天佑而神騭卽今則膈候加減何如上曰在途後別無所添矣駕轎進發由銀杏亭沙斤川店沙斤峴駕轎馬再次顚蹶耆曰莫重駕轎馬全不擇立當該司僕寺官員本院請推之外無他可施之罰何以爲之乎上曰此時何必出擧條姑竢還宮後可也上曰在外司僕提調許遞出駕前下敎上曰兵判入侍兵曹兵書尹塾進前上曰以卿爲司僕提調卿其各別檢飭也駕由沙川峴敎曰昔在庚辰溫幸時晝停駐驆在於此地予將親審矣仍以駕轎人扶至庚辰駐驆之地約有數三間基址而雜草被其上其下微有階形上顧謂承史閣臣曰此地不過數間伊時晝停排設何以爲之乎上曰京畿監司率此地居民曾經庚辰年者入侍京畿監司徐有防率沙斤川店民三人進前奏曰三人中一人果於庚辰年得瞻羽旄者也二人年雖老而不得詳記云矣上曰無怪其未記矣此三人竝自畿營給米可也上曰昔年駕過此地睿敎若曰大駕晝停基在彼岸上豈可設小朝晝停於大駕晝停處乎仍令移設于此此事予所得聆今臨此地予懷難抑此後則使地方官略加修築使人易知爲晝停基址可也上謂右議政金鍾秀曰彼相望而列立者卽卿家先塋之案山云然乎鍾秀曰然矣都提調李性源曰此則金氏先塋而世世出相素稱五峯山名墓也上曰右相家出相今幾人乎鍾秀曰竝臣爲六而一則不可以相言之矣上曰然則一峯卿可當之乎仍乘轎進發由一用里龍淵申時末至水原新邑入行宮
정조 13년
己酉十月初六日酉時上在水原行宮入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯檢校直閣鄭東浚待敎金祖淳以次隨駕上曰京畿監司水原府使廣州府尹果川縣監入侍京畿監司徐有防廣州府尹閔台爀水原府使趙心泰果川縣監尹行任以次進伏上曰今日豈有召接之暇而大轝穩奉予心悲幸道伯及所經地方官不可無勞慰之擧故玆以召見沙斤川倉舍今已竣役行過時望見則可謂一新廣尹之勞多矣台爀曰前倅在任時役幾過半臣不過塗墍而已何勞之有乎上曰當於還駕時召見道伯守令先退上曰進御香橘茶依前方一貼更爲煎入出榻敎上曰大轝到園所後陪從各營懸燈閉門定更節次依例爲之之意使宣傳官一員馳往傳諭于摠護使可也上曰承史閣臣侍衛權退軍士房承旨在行宮門外定更入稟可也
정조 13년
行都承旨金載瓚隨駕宿行左承旨徐鼎修隨駕宿右承旨李敏采隨駕直左副承旨李集斗隨駕宿右副承旨洪仁浩隨駕宿同副承旨申耆隨駕直注書徐有聞隨駕宿一員未差假注書李海隣隨駕直事變假注書韓翼鎭守宮
정조 13년
上在顯隆園齋室停常參經筵
정조 13년
金載瓚啓曰來十一日輪對日次矣敢稟傳曰停
정조 13년
李敏采以園所都監摠護使言啓曰園所火巢四標今當定界令禮曹與都監堂上京畿監司眼同擧行何如傳曰允
정조 13년
申耆以轝士廳言啓曰靈轝陪進上園後各差備軍人等依例罷歸之意敢啓傳曰知道
정조 13년
顯隆園虞祭親行時亞獻官領議政李在協終獻官左議政蔡濟恭贊禮禮曹判書鄭昌順典祀官奉常正徐郁修園司別檢張錫胤執禮直閣李晩秀執尊修撰李貞運大祝奎章閣待敎金祖淳祝史校理徐配修齋郞校理李遇濟盥洗位禮曹佐郞延東憲爵洗位禮曹正郞趙慶遠亞終獻盥洗位工曹正郞白慶楷贊者引儀崔珽金東覽謁者引儀尹之衡兼引儀申大復贊引兼引儀李孝達李英孝祭監監察南景羲崔吉憲
정조 13년
己酉十月初七日寅時上詣顯隆園擧動入侍時行都承旨金載瓚行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯檢校直閣鄭東浚待敎金祖淳以次隨駕上具黑笠白布天翼佩劍乘轎出水原新邑行宮藥房都提調李性源提調尹塾右議政金鍾秀進曰曉氣尙寒此時啓駕下情焦慮終夕勞動之餘聖體若何臣等煎待湯劑矣上曰進御香蘇茶一貼煎入出榻敎上進御訖命書傳敎曰待曉欲卽發而隨駕軍兵百里驅馳之餘又因宿站進定無不憊頓勢將稍待一一喫飯前進不至過午朝上食行禮姑待事摠護使知悉上曰此傳敎爲先以走馬馳諭于摠護使可也性源曰天明之後霧氣漸濃駕轎掩窓何如上曰一時朝霧有何所妨其止正駕由上下柳川細藍橋辰時末至園所齋室卽水原舊邑禦牧軒仍以駕轎入齋殿時霧氣晩益漫蔽殆至不辨咫尺大駕纔入齋殿霧快收而日已舒矣諸臣未及改服上已具緦服出齋殿詣園上
정조 13년
己酉十月初七日巳時上在顯隆園丁字閣親行朝上食入侍時行都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容待敎金祖淳分承旨申光履朴宗岳分注書兪漢寓朴崙壽分史官李相璜摠護使蔡濟恭遷園都監堂上徐有隣李在簡尹塾鄭昌順都廳李晩秀李益運郞廳李恒演尹光碩監造官李始源別工作徐有秉園所都監堂上金履素鄭民始李文源都廳兪漢謨徐邁修郞廳李廷恢吳在文李祉源金鎜徐直修鄭東協監造官呂駿永宋欽書申文顯金相儼別工作李端亨分長興庫直長金彝行磻瓦所瓦署別提崔孝閔以次侍立上具緦服乘步輿出齋殿門新園所排設甕家與隧道閣一如舊園所而布城周圍較闊遠以布帳作外作門紅箭門設以布帳作內作門丁字閣左右至紅箭門設以布帳齋殿在於外作門內之左都監各司假家在於丁字閣之右外布城之內上降輿于紅箭門布帳之外步詣丁字閣內入審欑宮出就哭拜位俯伏哭贊儀唱止哭移時上尙不止哭濟恭曰俄伏奉傳敎有朝上食行禮姑待之命故雖已過時方待駕臨今則正時太過矣上遂止哭復詣欑宮由東邊門捲素甲帳入審玄宮訖顧謂履素等曰欑宮制度比舊園所較敞較精丁閣造成無一虧欠卿等之勞實爲多感矣履素等惶恐不敢仰對上曰丁閣之制比他陵寢雖不過大而精緻則無餘縕矣濟恭曰然矣上曰五度加漆辰時果已爲之耶濟恭曰辰時進五度加漆而下隅板竹尖所用處以炭末與漆塗塡後用漆布合縫更加一番漆光則瀅然照影漆布之色與板漆同色矣上親審訖敎曰果如卿言矣行朝上食內侍進內饌三十器于丁字閣右邊卓上上行視膳禮照點訖內侍以饌傳于宗戚執事宗戚執事依圖式陳設大祝詣靈座前奉出紙榜代奠官由東偏階詣靈座前北向跪三上香近侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請俯伏哭殿下俯伏哭贊儀唱點茶贊儀唱止哭興再拜興平身左通禮跪啓請止哭興再拜興平身殿下止哭興再拜興平身上仍詣園上將行奉審丁字閣東邊設假家及帷帳奉置魂遊石已爲磨正者上步詣假家內親手摩視時摠護使及諸大臣皆隨後上顧謂諸大臣曰鸎峯石品何遽不若江華之石乎此地有此石材豈非天耶諸大臣曰聖敎至當矣石品果是稀覯者也上仍詣甕家內周審制度敎履素曰隧道閣甕家制度比諸舊園所亦復大勝矣民始曰材木等物皆從外邑貿用故稍易於京司而然矣上進臨退壙傍邊命都廳都監郞廳各一人及別看役丁遇泰等揭開退壙四隅布帳詳覽土色訖敎曰從前土色之取見者多不過一櫃一函故猶未料純黃紫金色之如是奇異矣濟恭等曰形局之爲無上吉地猶屬術家之論而目見土色之純吉曾是所未覩所未聞宗社無疆之慶實基於此下情欣忭何可勝達今朝大霧漫蔽之中惟此隊道閣之內曾無一片霧氣且於寒朝冷夜風氣栗烈之時入此閣中則溫如燠室使人忘寒祥光所聚吉氣所蘊於此可見尤豈不萬萬忭幸乎上曰聞卿等稱美之言予心亦多幸矣上由甕家內東邊周視屛風石欄干石地臺石引石架石滿石一一指敎曰此石材皆是此地所産豈非幸耶石物起畫手法何如曾使丁遇泰往審長陵石物制度使之一一依倣矣未知果然否民始曰長陵石物臣等亦當奉審而今此石物起畫少無不及雖使崔天若爲之恐難加此矣上出自甕家內坐隧道閣南簷階上命大臣以下諸臣進前各以所見指點以奏上曰四珠之形爲布城所隔耶何不入矚也履素曰前面布城正當珠形矣上命宣傳官一員持紅令旗權撤珠形前布城俄而四箇珠形歷歷呈露正對隧道閣南面正中而兩峯向空之案又分明可見矣上曰今番奉審主峯年老大臣及不嫺步屧之人落後可也仍步上甕家後面陟主山中峯移時周審轉向主峯最高處去園上頗遠坐立俱不見而猶勞玉趾都監堂上徐有隣鄭民始等與承史閣臣仰請暫御步輿上曰將欲轉尋後托山脈及局勢予則雖不覺爲瘦而卿等言甚懇當從之矣遂乘步輿從主峯而下遶出山脊至後托入首處降輿平坐上曰相地官輩隨來乎民始曰朴大良朱南述蔡潤銓金養直皆待令矣上命四人進前各陳所見大略與所進山論同金養直以手雜指近處岡麓所對極模糊承旨欲斥退上曰無用是爲術士輩例套矣復乘步輿還到園所相望處降輿還丁字閣西邊小次已報午時矣
정조 13년
己酉十月初七日午時上在園所親行晝茶禮入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容李晩秀待敎金祖淳分承旨申光履朴宗岳分注書兪漢寓朴崙壽分史官李相璜以次侍立上具緦服出就位陪從群官及隨駕官未及入就位上曰茶禮正時已屆催促成班可也仁浩曰曾經春桂坊中無實職人皆於路祭參班後經詣園下以爲參班之地故敢達矣上曰竝令入參可也內侍進內饌二十器于丁字閣右邊卓上上行視膳禮照點訖內侍以饌傳于宗戚執事宗戚執事依圖式陳設內侍詣靈座前奉出紙牓代奠官由東偏階詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請俯伏哭殿下俯伏哭在位者皆俯伏哭贊儀唱止哭興再拜興平身左通禮跪啓請止哭興再拜興平身殿下止哭興再拜興平身在位者皆止哭興再拜興平身百官進名奉慰訖上曰百官使之權退待晡哭時來待事分付可也上仍御小次命承史都廳二人進前敎曰新園所成殯奠以後餕餘亦爲分饋上山軍山役軍人及園所都監所屬而奉置矣近自殯宮侍衛諸臣至于布城環衛軍一一分饋俾無一人或漏可也上親自看檢分饋命別軍職李儒慶等分排遍饋